ร้าน ก๋วยเตี๋ยว ต.รุ่งโรจน์ ตั้งอยู่ที่ ห้าแยก ณ ระนอง หรือที่รู้จักกันในชื่อย่านคลองเตย ร้านนี้มีคนมารับประทานอย่างต่อเนื่องไม่ขาดสาย เมื่อเดินผ่านจึงอยากลองชิมบ้างว่าร้านนี้จะอร่อยไหม เพราะเห็นมีคนยืนต่อคิวและมุงอยู่หน้ารานเป็นจำนวนมาก รวมไปถึงข้างในร้านที่คนเต็มทุกโต๊ะ แต่ด้วยความอยากลองลิ้มชิมรส ก็อดทนยืนรอคิว พอถึงคิวก็สั่งมาเต็มที่เลย ระหว่างที่รอก๋วยเตี๋ยวก็มีของทอดที่สามารถสั่งมารับประทานเล่นกันได้ จะมีเกี๊ยวทอด เผือกทอด และลูกชิ้นกรอบ ราคา 4 ชิ้น 10 บาท พอก๋วยเตี๋ยวมาเสิร์ฟสิ่่งที่ดึงดูดใจก็คือชามใหญ่ เสิร์ฟเร็วและเครื่องที่ใส่มาเยอะ มีทั้ง ลูกชิ้นปลา ลูกชิ้นปลาสาหร่าย ฮือก้วยขาว ฮือก้วยทอด เกี๊ยวปลา ถ้าสั่งพิเศษทางร้านจะไม่ได้เพิ่มเส้นเหมือนร้านอื่นแต่เพิ่มเครื่องลูกชิ้นเป็น2เท่า และชามก็จะใหญ่กว่าชามธรรมดาอีกด้วย ส่วนเส้นก๋วยเตี๋ยวก็มีให้เลือกเหมือนร้านอื่นๆก็เลือกสั่งได้ตามใจชอบ ส่วนเรื่องรสชาติโดยรวมถือว่าธรรมดา น้ำซุปรสชาติจืดๆแต่หอมพริกไทย ลูกชิ้นปลาไม่เหม็นคาวแต่ลูกชิ้นออกนิ่มๆเละๆ ส่วนฮือก้วย หั่นมาชิ้นใหญ่ดูน่าสนใจ แต่พอชิมแล้วรสชาติก็ธรรมดา โดยรวมทั้งหมดรสชาติกลางๆ ไม่ได้โดดเด่น ใครผ่านมาก็แวะมาลองชิมได้